SKRIFTLIG FORESPØRGSEL E-2343/99

af Robert Evans (PSE) til Kommissionen

(13. december 1999)

Om: Aflatoxinsvampe

Vil Kommissionen oplyse om sine seneste foranstaltninger vedrørende det tilladte niveau for aflatoxinsvampe i nødder fra Brasilien?

Spørgeren har modtaget henvendelser angående de eventuelle følger af sådanne foranstaltninger for befolkningen i regnskoven i Amazonområdet. Der udbedes yderligere oplysninger om den videnskabelige baggrund for foranstaltningerne og støtte, som EU måtte yde til producenterne.

Svar afgivet på Kommissionens vegne af David Byrne

(19. januar 2000)

Kommissionens forordning (EF) nr. 1525/98 af 16. juli 1998 om ændring af Kommissionens forordning (EF) nr. 194/97 af 31. januar 1997 om fastsættelse af grænseværdier for bestemte forurenende stoffer i levnedsmidler(1) fastsætter grænseværdier for aflatoxin B1 og den samlede mængde aflatoxiner i jordnødder, nødder, herunder paranødder, tørret frugt, cerealier og produkter, som er fremstillet af disse varer, samt for aflatoxin M1 i mælk. For nødder, herunder paranødder, og forarbejdede produkter heraf til direkte konsum eller til anvendelse som ingredienser i levnedsmidler er grænseværdien for den samlede mængde aflatoxiner 4 mikrogram pr. kilogram (µg/kg) og 2 µg/kg for aflatoxin B1. Ubehandlede nødder kan underkastes sortering eller anden fysisk behandling, som kan reducere aflatoksinindholdet, med henblik på at opnå det endelige forbrugsprodukt. Under hensyntagen til denne behandling er der fastsat højere grænseværdier for nødder, herunder paranødder (10 µg/kg for den samlede mængde aflatoxin og 5 µg/kg for aflatoxin B1), som skal underkastes sortering eller anden fysisk behandling før direkte konsum eller anvendelse som ingredienser i levnedsmidler.

Den Videnskabelige Komité for Levnedsmidler afgav den 23. september 1994 en udtalelse om aflatoxiner, ochratoksin A og patulin(2). Vedrørende aflatoxiner udtalte komiteen på det tidspunkt, at aflatoxiner er genotoksiske carcinogener. I forbindelse med denne type carcinogener er det den generelle holdning, at der ikke kan fastsættes nogen nedre grænseværdi, som forhindrer dannelse af tumorer. Med andre ord er det kun en eksponering på nul, der ikke medfører nogen risiko. Dette var i overensstemmelse med Det Internationale Kræftforskningscenters (IARC) (1993) nye vurderinger i forbindelse med aflatoxiners carcinogenicitet og genotoksicitet. På baggrund af de mange rapporter om risikovurdering kan det fastslås, at selv en meget begrænset eksponering for aflatoxiner, dvs. 1 nanogram pr. kilogram (ng/kg) kropsvægt pr. dag eller mindre kan øge risikoen for leverkræft.

Den Videnskabelige Komité for Levnedsmidler drøftede igen aflatoxiners toksikologi på det 108. plenarmøde i september 1997(3) på baggrund af en vurdering fra Den Fælles FAO/WHO-ekspertgruppe for Tilsætningsstoffer til Levnedsmidler (Joint FAO/WHO Expert Committee on Food Additivies JECFA)(4). Den Videnskabelige Komité for Levnedsmidler værdsatte den store indsats, JECFA har gjort for at udarbejde en kvantitativ risikovurdering ved at kombinere oplysninger om carcinogene risici og den menneskelige eksponering, men noterede sig også de mange begrænsninger og antagelser, som denne metode indebærer og som klart fremgår af rapporten. Den Videnskabelige Komité for Levnedsmidler noterede sig, at JECFA med følgende udtalelse ikke drager aflatoxiners toksikologi i tvivl: aflatoxiner er blandt de farligste kendte mutagene og carcinogene stoffer, samt at adskillige udsagn fra JECFA er i overensstemmelse med udtalelsen fra Den Videnskabelige Komité for Levnedsmidler vedrørende aflatoksiner fra 1994, og man konkluderede, at denne udtalelse stadig er relevant. På baggrund af denne vurdering mener man, at fastsættelse af grænseværdier sammen med forholdsregler med henblik på at forhindre forurening bidrager til at beskytte forbrugerne. Disse grænseværdier skal fastsættes så lavt som det med rimelighed kan opnås.

Kommissionen er fuldt ud klar over betydningen af produktionen af paranødder for de lokale producenters sociale forhold og for bevarelsen af Amazon-skoven. Under de tekniske samarbejdsprogrammer er Kommissionen derfor sammen med de involverede lande ved at undersøge, hvilken teknisk og økonomisk støtte, der kan ydes med henblik på at opretholde produktionen af paranødder som et middel til at bevare Amazon-regnskovens biologiske diversitet, forbedre paranøddernes kvalitet med hensyn til aflatoxonindholdet og forbedre de små, lokale producenters sociale forhold. Disse mål er dog sekundære i forhold til at beskytte de europæiske forbrugere mod den med aflatoxinforurening forbundne fare for folkesundheden.

(1) EFT L 201 af 17.7.1998, s. 43 and s.93.

(2) Reports of the scientific committee for food, 35th series.

(3) Referat af det 108. møde i Den Videnskabelige Komité for Levnedsmidler den 18. og 19. september 1997 i Bruxelles.

(4) 49. møde i Rome, 17.- 26. juni 1997, resume og konklusioner i bilaget.